b'\n_START_ARTICLE_\nAntonie Pl\xc4\x83m\xc4\x83deal\xc4\x83\n_START_SECTION_\nCariera ecleziastic\xc4\x83\n_START_PARAGRAPH_\nPe numele de mirean Leonida Pl\xc4\x83m\xc4\x83deal\xc4\x83, a primit numele de Antonie odat\xc4\x83 cu tunderea \xc3\xaen monahism, \xc3\xaen anul 1948. La 27 decembrie 1970 a fost hirotonit vicar patriarhal, cu titlul \xe2\x80\x9ePloie\xc8\x99teanul\xe2\x80\x9d. \xc3\x8en anii 1970 a reprezentat Biserica Ortodox\xc4\x83 Rom\xc3\xa2n\xc4\x83 \xc3\xaen comitetul central al Consiliului Mondial al Bisericilor, cu sediul la Geneva._NEWLINE_La 9 decembrie 1979, dup\xc4\x83 ce a fost responsabil cu rela\xc8\x9biile externe ale Bisericii Ortodoxe Rom\xc3\xa2ne, a fost ales episcop al Buz\xc4\x83ului. La 10 ianuarie 1982 a fost ales arhiepiscop al Sibiului \xc8\x99i mitropolit al Ardealului, func\xc8\x9bii pe care le-a de\xc8\x9binut p\xc3\xa2n\xc4\x83 la moarte.\n_START_SECTION_\nControverse legate de succesiune\n_START_PARAGRAPH_\nConsiliul Na\xc8\x9bional Bisericesc al Bisericii Ortodoxe Rom\xc3\xa2ne s-a \xc3\xaentrunit pe 3 noiembrie 2005 pentru a-l alege pe succesorul lui Antonie Pl\xc4\x83m\xc4\x83deal\xc4\x83 \xc3\xaen scaunul de mitropolit ortodox al Ardealului. Cei doi pretenden\xc8\x9bi au fost Andrei Andreicu\xc8\x9b, arhiepiscop de Alba Iulia \xc8\x99i Lauren\xc8\x9biu Streza, episcop de Caransebe\xc8\x99. Consiliul l-a ales dup\xc4\x83 un al doilea tur de scrutin pe Lauren\xc8\x9biu Streza \xc3\xaen scaunul r\xc4\x83mas vacant. A doua zi acela\xc8\x99i Consiliu Na\xc8\x9bional Bisericesc a hot\xc4\x83r\xc3\xa2t scoaterea eparhiilor din nordul Ardealului \xc8\x99i a celei de Alba Iulia de sub jurisdic\xc8\x9bia Mitropoliei Ardealului, ceea ce l-a transformat pe Antonie Pl\xc4\x83m\xc4\x83deal\xc4\x83 \xc3\xaen ultimul mitropolit al Mitropoliei Ardealului cu jurisdic\xc8\x9bie asupra \xc3\xaentregului Ardeal. Noua Mitropolie a Ardealului cuprindea doar jude\xc8\x9bele Sibiu, Bra\xc8\x99ov, Covasna \xc8\x99i Harghita.\n_START_SECTION_\nOpera\n_START_PARAGRAPH_\nTeologic\xc4\x83_NEWLINE_1. Tradi\xc8\x9bie \xc8\x99i libertate \xc3\xaen spiritualitatea ortodox\xc4\x83  - Lucrarea vrednicului de amintire Mitropolit Antonie Pl\xc4\x83m\xc4\x83deal\xc4\x83, se constituie \xc3\xaen zece capitole, o prefa\xc8\x9b\xc4\x83 a Pr. Prof. Acad. Dumitru St\xc4\x83niloae \xc8\x99i un cuv\xc3\xa2nt \xc3\xaenainte al autorului._NEWLINE_Cartea este tip\xc4\x83rit\xc4\x83 \xc3\xaen dou\xc4\x83 edi\xc8\x9bii: prima la editura Axios 1995, la Bucure\xc8\x99ti, \xc8\x99i a II-a la editura Re\xc3\xaentregirea, 2005._NEWLINE_Titlul lucr\xc4\x83rii este unul foarte inspirat \xc8\x99i cuprinz\xc4\x83tor, _NEWLINE_\xc3\xaentru \xc3\xaenceput dorind doar a face precizarea c\xc4\x83 \xe2\x80\x9e\xc8\x99i\xe2\x80\x9d-ul din titlu \xe2\x80\x9eTradi\xc8\x9bie \xc8\x99i libertate \xc3\xaen spiritualitatea ortodox\xc4\x83\xe2\x80\x9d, este unul conjunctiv \xc8\x99i nu unul disjunctiv, unul care realizeaz\xc4\x83 unitatea \xc8\x99i nu distinc\xc8\x9bia. \xc3\x8en tot cuprinsul c\xc4\x83r\xc8\x9bii se postuleaz\xc4\x83 ideea c\xc4\x83 tradi\xc8\x9bia \xc8\x99i libertatea sunt complementare, tradi\xc8\x9bia na\xc8\x99te libertate \xc8\x99i libertatea tradi\xc8\x9bie, ambele d\xc3\xa2nd nota specificit\xc4\x83\xc8\x9bii spiritualit\xc4\x83\xc8\x9bii ortodoxe._NEWLINE_Lucrarea de fa\xc8\x9b\xc4\x83, a mitropolitului Antonie Pl\xc4\x83m\xc4\x83deal\xc4\x83 este una de sintez\xc4\x83 \xc8\x99i chiar dac\xc4\x83 se constituie din mai multe studii, interven\xc8\x9bii verbale \xc8\x99i conferin\xc8\x9be, p\xc4\x83streaz\xc4\x83 un aer de spontaneitate proprii Ortodoxiei._NEWLINE_Puternic ancorat \xc3\xaen Tradi\xc8\x9bia Bisericii, aceasta este cea care \xc3\xaei d\xc4\x83 autorului o a\xc8\x99a mobilitate \xc3\xaen expunere \xc8\x99i un puternic av\xc3\xa2nt c\xc4\x83tre actualitate._NEWLINE_Mai ales acolo unde se cer afirmate, tradi\xc8\x9bia \xc8\x99i libertatea spiritualit\xc4\x83\xc8\x9bii ortodoxe sunt cele care anim\xc4\x83 \xc3\xaen autor persuasiunea firescului adev\xc4\x83r._NEWLINE_Capitolele c\xc4\x83r\xc8\x9bii, ca \xc8\x99i conferin\xc8\x9bele \xc8\x9binute \xc3\xaen Occident sunt ca o m\xc3\xa2n\xc4\x83 \xc3\xaentins\xc4\x83 a spiritualit\xc4\x83\xc8\x9bii orientale, c\xc4\x83tre cea apusean\xc4\x83, \xc8\x99i nu oric\xc3\xa2nd, ci mai ales \xc3\xaen momentele de criz\xc4\x83 ale acesteia din urm\xc4\x83._NEWLINE_Din acest punct de vedere, lucrarea vrednicului de amintire Mitropolit Antonie Pl\xc4\x83m\xc4\x83deal\xc4\x83, \xc3\xaempreun\xc4\x83 cu a \xc3\xaenc\xc4\x83 c\xc3\xa2torva profesori (Pr. Dumitru St\xc4\x83niloae), este una de pionierat \xc3\xaen deschiderea c\xc4\x83tre celelalte spiritualit\xc4\x83\xc8\x9bii ale cre\xc8\x99tin\xc4\x83t\xc4\x83\xc8\x9bii, \xc3\xaen care modelul Ortodoxiei s\xc4\x83 fie cel care se afirm\xc4\x83 cu convingere, \xc8\x99i singurul viabil \xc3\xaentr-o criz\xc4\x83 a cre\xc8\x99tin\xc4\x83t\xc4\x83\xc8\x9bii europene, c\xc3\xa2nd \xc3\xaen Apus se generase o depopulare a m\xc4\x83n\xc4\x83stirilor \xc8\x99i rigiditatea regulelor sl\xc4\x83bise credin\xc8\x9ba._NEWLINE_Lucrarea trateaz\xc4\x83 temele spiritualit\xc4\x83\xc8\x9bii comune r\xc4\x83s\xc4\x83ritenilor \xc8\x99i apusenilor, dar cu un stil propriu, cu un penel ginga\xc8\x99 dar ferm care las\xc4\x83 a se \xc3\xaentrevedea superioritatea uneia fa\xc8\x9b\xc4\x83 de cealalt\xc4\x83, dar aceasta nu la modul grosier \xc8\x99i egoist, ci contur\xc3\xa2nd o eviden\xc8\x9b\xc4\x83 clar\xc4\x83 a bog\xc4\x83\xc8\x9biei de \xc3\xaen\xc8\x9belesuri venit\xc4\x83 dinspre Orient, de unde izvor\xc4\x83\xc8\x99te pe bun\xc4\x83 dreptate \xc8\x99i verbul\xc2\xa0: a te orienta._NEWLINE_2. Cuvinte duhovnice\xc8\x99ti - Este o lucrare \xc3\xaen care se profileaz\xc4\x83 chipul \xc8\x99i experien\xc8\x9ba duhovniceasc\xc4\x83 a autorului. Pe parcursul r\xc4\x83sfoirii filelor ei vom avea bucuria \xc3\xaent\xc3\xa2lnirii unor teme cu totul \xc8\x99i cu totul originale pentru Spiritualitatea Ortodox\xc4\x83. \xe2\x80\x9eC\xc4\x83derea \xc3\xaen sus\xe2\x80\x9d, \xe2\x80\x9eCapcanele smereniei\xe2\x80\x9d \xc8\x99i \xe2\x80\x9eUn Catehism pentru intelectuali\xe2\x80\x9d, sunt doar unele dintre ele._NEWLINE_3. T\xc3\xa2lcuiri noi la texte vechi - predici la duminicile de peste an, cu o foarte mare receptivitate mai ales \xc3\xaen r\xc3\xa2ndul tinerilor._NEWLINE_4. Rugul aprins_NEWLINE_5. Basarabia_NEWLINE_Publicistic\xc4\x83_NEWLINE_1. G\xc3\xa2nduri de frumuse\xc8\x9bi albe - Apari\xc8\x9bie \xc3\xaen cinci volume const\xc3\xa2nd din adunarea articolelor publicate de-a lungul timpului \xc3\xaen ziarul Telegraful rom\xc3\xa2n, la rubrica \xe2\x80\x9esemnal\xc4\x83m... semnal\xc4\x83m...\xe2\x80\x9d_NEWLINE_2. Biserica \xc3\xaen mers -antologie a unor interviuri \xc3\xaen dou\xc4\x83 volume._NEWLINE_Beletristic\xc4\x83_NEWLINE_Trei ceasuri \xc3\xaen iad - O fin\xc4\x83 dar ustur\xc4\x83toare critic\xc4\x83 la adresa regimului comunist. Un roman excep\xc8\x9bional, receptat de c\xc4\x83tre cititorii anilor \xc8\x99aptezeci cu mare interes, fiind interzis \xc8\x99i retras din libr\xc4\x83rii de c\xc4\x83tre autorit\xc4\x83\xc8\x9biile comuniste. Ast\xc4\x83zi din p\xc4\x83cate,nu prea mai este cunoscut, ultima sa reeditare dat\xc3\xa2nd din anul 2004 la editura \xe2\x80\x9eMedia Concept\xe2\x80\x9d, Sibiu._NEWLINE_Citind acest roman, \xc3\xae\xc8\x9bi dai seama c\xc4\x83 un autor de o asemenea profunzime, nu are cum s\xc4\x83 se fi cobor\xc3\xa2t \xc3\xaentr-at\xc3\xa2t \xc3\xaenc\xc3\xa2t s\xc4\x83 portizeze cu Securitatea. \xe2\x80\x9eCompromisuri\xe2\x80\x9d se \xc3\xaen\xc8\x9belege trebuie s\xc4\x83 fi existat, dar acestea nu pentru un beneficiu personal, ci pentru un \xe2\x80\x9er\xc4\x83u mai mic\xe2\x80\x9d. Numai cine nu l-a cunoscut \xc8\x99i citit pe vrednicul de amintire Dr. Academician Mitropolit Antonie Pl\xc4\x83m\xc4\x83deal\xc4\x83 poate sus\xc8\x9bine contrariul. Aici nu a avut loc o tr\xc4\x83dare a Bisericii \xc3\xaen favoarea Statului, ci o implicare a Statului (atunci comunist) \xc3\xaen problemele Bisericii, o \xc3\xaembl\xc3\xa2nzire \xc8\x99i o transformare a lui._NEWLINE_O somitate ca academicianul Antonie Pl\xc4\x83m\xc4\x83deal\xc4\x83 nu avea ce \xc3\xaenv\xc4\x83\xc8\x9ba de la mediocrit\xc4\x83\xc8\x9bile din Securitate, este ca \xc8\x99i cum ai spune despre M\xc3\xa2ntuitorul Iisus Hristos c\xc4\x83 era evreu, c\xc4\x83 era de partea evreilor, c\xc3\xa2nd El era Fiul lui Dumnezeu, faptul c\xc4\x83 \xc3\xaentre evrei \xc8\x99i-a desf\xc4\x83\xc8\x99urat activitatea, aceasta este cu totul altceva. \xc8\x98i \xc3\xaen cazul mitropolitului lucrurile se prezint\xc4\x83 tot a\xc8\x99a. Dac\xc4\x83 \xc3\xaen timpul s\xc4\x83u regimul care era la putere a fost comunist, a\xc8\x99a a fost, trebuia s\xc4\x83 colaboreze cu el pentru \xc3\xaemplinirea misiunii la care este chemat\xc4\x83 Biserica._NEWLINE_Mitropolitul Antonie Pl\xc4\x83m\xc4\x83deala a realizat atunci, \xc3\xaen vremurile de restri\xc8\x99te pentru Biseric\xc4\x83, o \xe2\x80\x9e\xc3\xaendumnezeire a maidanului\xe2\x80\x9d, cum ar zice Constantin Necula.\n_START_SECTION_\nColaborarea cu Securitatea\n_START_PARAGRAPH_\nFra\xc8\x9bii fostului mitropolit au solicitat Consiliului Na\xc8\x9bional pentru Studierea Arhivelor Securit\xc4\x83\xc8\x9bii accesul la \xc3\xaentregul dosar al mitropolitului Pl\xc4\x83m\xc4\x83deal\xc4\x83. De asemenea, fra\xc8\x9bii \xc8\x99i executorii s\xc4\x83i testamentari, Mihai \xc8\x99i Alexie Pl\xc4\x83m\xc4\x83deala, cer aprobarea de a efectua copii xerox ale tuturor documentelor pe care, \xc3\xaen urma consult\xc4\x83rii dosarului, le vor selecta, informeaz\xc4\x83 Rompres. Solicitarea lor vine ca reac\xc8\x9bie la afirma\xc8\x9biile lui Mircea Dinescu publicate \xc3\xaen ziarul "Cotidianul" la data de 9 august 2007. Mircea Dinescu a declarat c\xc4\x83 \xc3\x8ePS Antonie i-ar fi cerut lui Nicolae Ceau\xc8\x99escu avansarea \xc3\xaen grad de general. Prin urmare, cei doi fra\xc8\x9bi solicit\xc4\x83 \xc3\xaen special copii ale scrisorii prin care mitropolitul i-a cerut lui Nicolae Ceau\xc8\x99escu avansarea la grad de general, dac\xc4\x83 aceasta exist\xc4\x83, precum \xc8\x99i copii dupa documentele oficiale prin care fostului mitropolit al Ardealului i s-a atribuit gradul de colonel \xc8\x99i copie dup\xc4\x83 documentul prin care CNSAS i-a permis lui Mircea Dinescu accesul la dosarul mitropolitului, cu precizarea celui care a efectuat solicitarea. La amenin\xc8\x9barea Patriarhiei Rom\xc3\xa2ne de a-l reclama pe Mircea Dinescu, acesta a r\xc4\x83spuns c\xc4\x83 Patriarhia dore\xc8\x99te s\xc4\x83 am\xc3\xa2ne la nesf\xc3\xa2r\xc8\x99it deconspirarea clericilor securi\xc8\x99ti.'